Stevns Kommune er blevet indklaget for Konkurrencestyrelsen, fordi vi videregiver vore FOT-data til alle interesserede uden at tage betaling for data.

Statsforvaltningen Sjælland er blevet bedt om at afgive høringssvar i den anledning, og de finder, at kommunens aktivitet er ulovlig.

"Det er således statsforvaltningens opfattelse, at ordningen - uanset om Stevns Kommune videregiver grundkort gratis eller ved salg - ikke kan anses for at harmonere med baggrunden og forudsætningerne for de ovenfor beskrevne retsgrundsætninger for lovlig kommunal opgavevaretagelse, vurderet ud fra hensynet om dimensionering og hensynet til private erhvervsdrivende.

Stevns Kommune har derfor efter statsforvaltningens opfattelse ikke den fornødne hjemmel til at videregive kortmateriale efter FOT-standarden gratis eller ved salg til private ledningsejere og andre mulige kommercielle brugere."

Det er et brud med den hidtidige praksis, hvor kommunerne i mange år har videregivet data til interesserede aftagere mod betaling. Denne aktivitet vil ifølge høringssvaret ikke længere være lovlig.

Stevns Kommunes baggrund for at stille data frit var, at vi vurderede, at der var for meget administrativt bøvl ved at sælge kortdata, og der blev skabt mere værdi med minimale omkostninger, hvis alle kunne hente vore data. Samtidig ville alle kunne få indsigt i vores forvaltningsgrundlag.

Stevns Kommune har anmodet KL om at gå ind i sagen.